UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslaget til EUROPA-PARLAMENTETS OG RÅDETS FORORDNING OM VASKE- OG RENGØRINGSMIDLER ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2002/0216 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslaget til EUROPA-PARLAMENTETS OG RÅDETS FORORDNING OM VASKE- OG RENGØRINGSMIDLER

1. Indledning

I henhold til EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet har foreslået ved andenbehandlingen. Kommissionens udtalelse om Parlamentets 8 ændringsforslag fremsættes nedenfor.

2. Baggrund

Forslag sendt til Europa-Parlamentet og Rådet (dok. KOM(2002) 485 endelig - 2002/0216 COD): // 4.9.2002

Udtalelse fra Det Europæiske Økonomiske og Sociale Udvalg: // 26.2.2003

Udtalelse fra Europa-Parlamentets førstebehandling: // 10.4.2003

Politisk enighed (ved kvalificeret flertal): // 19.5.2003

Ændret forslag fremsendt: // 6.6.2003

Vedtagelse af den fælles holdning: // 6.11.2003

Udtalelse fra Europa-Parlamentets andenbehandling: // 14.1.2004

3. Forslagets målsætning

Dette forslag har som målsætning at sikre den fri bevægelighed for vaske- og rengøringsmidler i det indre marked og samtidig garantere et højt beskyttelsesniveau for mennesker og miljø. I forslaget søges denne målsætning opnået ved at modernisere de direktiver, der indeholder regler om bionedbrydeligheden af de overfladeaktive stoffer, der anvendes i vaske- og rengøringsmidler, og ved at inkorporere og udvide de mærkningsbestemmelser, der er fastsat i Kommissionens henstilling 89/542/EØF. Moderniseringen opnås ved nye prøver for bionedbrydelighed, der tilvejebringer en øget beskyttelse af vandmiljøet. Desuden udvides prøvningerne til at omfatte alle typer overfladeaktive stoffer, herunder de 10 % af de overfladeaktive stoffer, som ikke er omfattet af den nuværende lovgivning. Reglerne om mærkning udvides til også at omfatte lugtstoffer, der kan være allergifremkaldende, og der stilles krav om, at fabrikanterne skal stille en fuldstændig fortegnelse over indholdsstoffer til rådighed for lægeligt personale, der behandler allergipatienter. Det foreslås at vedtage teksten som en forordning for at sikre, at de nye regler og eventuelle efterfølgende tilpasninger, der foretages for at tage højde for den teknologiske udvikling, kan træde i kraft samtidig i alle medlemsstater, uden at det er nødvendigt at gennemføre de omfattende tekniske bilag i 25 forskellige nationale lovgivninger.

4. Kommissionens udtalelse om Parlamentets ændringsforslag

Kommissionen kan acceptere alle Europa-Parlamentets ændringsforslag, da de er i overensstemmelse med forslagets målsætning.

4.1. Ændringsforslag, som Kommissionen har accepteret

Kommissionen accepterer de otte ændringer, Europa-Parlamentet har foreslået.

4.2. Ændringsforslag, som Kommissionen har afvist

Ingen.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som beskrevet ovenfor.